Una estona en la que les històries s'escapen dels llibres i prenen vida gràcies a la veu dels narradors i narradores.
Des del 2008 programem sessions mensuals per a infants fins a 3 anys acompanyats d'un adult.
Des d'espectacles de titelles de petit format, a sessions de cançons i jocs de falda, contes musicals, etc. conduïts per narradors especialitzats en aquestes franges d'edat.
Gràcies a aquestes sessions des de ben petits els nens i els pares es familiaritzen amb els contes, el llenguatge oral i s'inicien en l'ús de la biblioteca i en compartir espais i materials.
Els més petits, a la Sala infantil, trobaran els seus contes a la secció anomenada "Bebeteca", disposem d'un fons audiovisual format per cds i dvds i també tenim revistes infantils.
Per als pares us oferim una secció anomenada "Pares i fills" amb llibres i revistes al voltant de la infància.
Sessions de contes per a tots els públics que donen a conèixer i recuperen els contes de tradició oral: rondalles i llegendes.
Des de les històries més properes recollides per folkloristes de l'àmbit català com són Antoni M. Alcover, Enric Valor, Joan Amades, Valeri Serra Boldú, Cels Gomis... fins a les d'altres cultures més allunyades a la nostra.
Aquestes sessions es complementen amb dos centres d'interès al voltant de les rondalles i les llegendes que trobareu a la Sala infantil.
Hem elaborat diferents guies per a donar a conèixer el nostre patrimoni rondallístics entre els nostres lectors.
La Biblioteca treballa les rondalles i llegendes de forma transversal en el grup de treball "Biblioteca i escola" en col·laboració amb la comunitat educativa i el cicle "La ciutat a cau d'orella" amb el Departament de Joventut de l'ajuntament de Tarragona, la URV i l'Escola de lletres.
Rondalles amb la Sílvia Palazón
Des de l'any 2011 oferim sessions de contes en anglès per aprendre aquest idioma tot escoltant un conte.
Les sessions, conduïdes pels bibliotecaris de la Sala infantil, col·laboradors o lectors, s'adrecen a diferents franges d'edat i nivells i van acompanyades d'un petit taller o joc.
Aquestes sessions es complementen amb el fons de contes, revistes i novel·les en anglès per a totes les edats i nivells.
Cada any, programem un cicle de contes i tallers en anglès amb la col·laboració dels alumnes del Departament d'Anglès i Estudis Alemanys de la Facultat d'Educació de la Universitat Rovira i Virgili.
Des del 1998 la Sala es vesteix de Festa Major: els nostres lectors, grans i petits, es converteixen en narradors.
Cada estiu us proposem anar al mercat, ara bé... el nostre és un mercat ben diferent, no espereu pas trobar-hi naps ni cols ni xirivies, ni peix a bon preu ni verdures fresques... però el que sí que hi trobareu són molts contes per a contar i escoltar.
Només us cal portar un cistell, com més gran millor, amb el conte que voleu contar i compartir amb tots nosaltres.
Us assegurem que marxareu cap a casa amb el cabàs ple a vessar de les històries que haureu escoltat al nostre Mercat de contes.
Si voleu ser els primers de conèixer les novetats de literatura infantil i llibres de coneixements que ens arriben, al Calent, calent! us oferim un tastet del més nou.
Sessions dinamitzades pels bibliotecaris de la Sala infantil adreçades a tots els públics on us presentem contes, n'expliquem, els comentem, els llegim en veu alta...
Tots aquests llibres els podeu identificar amb l'etiqueta de novetats que porten enganxada al llom i els trobareu exposats en diferents espais.